1448.

Godina **1448** (**[[rimski brojevi|MCDXLVIII]]**) bila je prijestupna godina koja počinje u ponedjeljak (1. 1. po julijanskom kalendaru).

## Događaji
* 6. 1. - Kristofer Bavarski, kralj Danske, Švedske i Norveške, umro bez označenog naslednika.
* mart-april - Turska vojska upada u Tomaševu Bosnu i Stjepanov Hum (na Đurđevu inicijativu), jedan deo se odvaja prema Hrvatskoj.
* april - Albansko-mletački rat: Skenderbegove snage ponovo opsedaju Drač.
* 4. 6. - Despotov vojskovođa Altoman dolazi sa vojskom u Donju Zetu, ulogorio se iznad Grblja (despot Đurđe želi povratiti zetske posede prepuštene Mlečanima 1441); Crnojevići staju na Đurđevu stranu, Grbljani se pobunili protiv Mlečana; poharana okolina mletačkog Kotora, zaposeti Luštica, Bogdašići i Lješevići sa solanama. 
* jun - Sklopljen sporazum između despota Đurđa i Stjepana Vukčića (ovaj drugi time napušta bosanskog kralja Tomaša). 
* 20. 6. - Karl Knutsson izabran za švedskog kralja - Karlo VIII.
* 4. 7. - Vojvoda Altoman i Stefanica Crnojević došli pred mletački Bar, prišla im većina Paštrovića. 
* ca. 15. 7. - Mlečani pomoću lukavstva razbili despotovu vojsku kod Bara. 
* 31. 7. - Albansko-turski rat: sultan Murat zauzeo Svetigrad u dan. Makedoniji posle dvoipomesečne opsade.
* septembar - Sibinjanin Janko sa vojskom od 70.000 ljudi dolazi u Srbiju, ali despot Đurđe odbija da se pridruži pohodu; Hunjadi se u Srbiji ponaša kao u neprijateljskoj zemlji, Đurđe preko rizničkog čelnika Paskoja Sorkočevića obaveštava sultana. 
* 1. 9. - Kristijan I. postaje kralj Danske. 
* 3. 9. - Jirži Podjebradski osvojio Prag. 
* 16. 9. - Đurđev vojskovoća Toma Kantakuzen i Stjepan Vukčić porazili kralja Tomaša kod Srebrenice - despotova vojska uzima taj grad i prodire uz Drinu do Višegrada kojeg takođe zauzima. 
* 19. 9. - Izgoreo mletački Skadar - providur Andrea Venijer polomio nogu skačući sa zidina, stradala Boša, udovica Koje Zakarije, 500 mrtvih.
* oktobar - Stjepan Vukčić Kosača uzeo titulu "hercega od Svetog Save" - njegova zemlja će biti prozvana *[[Hercegovina]]*. 
* 4. 10. - Skenderbeg zaključio mir sa Mlečanima; obavezao se na pomoć Hunjadiju, ali nema vremena. 
* 18 - 20. 10. - Druga kosovska bitka: ugarski gubernator Janoš Hunjadi potučen od vojske sultana Murata II; poginuli Hunjadijev sestrić i hrvatski ban Ivan Sekelj ("Banović Sekula") i Franko Talovac; veliki gubici i na turskoj strani. 
** Hunjadi na povratku zatočen u Srbiji (moguće na inicijativu despotovih dubrovačkih savetnika Sorkočevića i Đorđića); ovaj događaj će biti tema naše prve zabeležene epske pesme (Rođero de Pačijenca u okolini Napulja 1497.).
* 31. 10. - Vizantijski car Jovan VIII Paleolog umro bez dece, za nasledstvo se spore morejska braća Konstantin (označeni naslednik) i Dimitrije - Konstantin će u januaru postati poslednji car.
* jesen? - Još jedan despotov pohod na mletačku Zetu (nejasni detalji).
* decembar - Hunjadi oslobođen iz Srbije na osnovu sporazuma koji predviđa nadoknadu štete i bračni savez (despotova unuka i kćerka Ulriha Celjskog Elizabeta sa Hunjadijevim sinom Ladislavom koji ostaje talac kod despota).

### Tokom/tijekom godine

* Vlaška: famozni Vlad III Cepeš nakratko oborio Vladislava II uz pomoć Turaka. 
* Papa Nikola V osnovao Vatikansku biblioteku. 
* Osnovan *Queens' College* u Cambridgu. 
* U mingovskoj Kini okončan 14-godišnji period suša, poplava, najezda skakavaca i gladi.
* Hrvatsko-dalmatinski ban Petar Talovac odmetnutom vojvodi Ivancu Novakoviću uzeo utvrđenje Ključica kod Drniša i porobio njegova sela u šibenskom kotaru.

## Rođenja

* 1447/48 - Bajazit II, otomanski sultan († 1512)
* 4. 11. - Alfonso II Napuljski († 1495)
* Baida Marjam, car Etiopije († 1478)

## Smrti

* 6. 1. - Kristofer Bavarski, kralj Danske, Švedske i Norveške (* 1418)
* 31. 10. - Jovan VIII Paleolog, vizantijski car (* 1390)
* Zhu Quan, kineski princ i poznavalac čaja (* 1378)

## Reference

* Vjekoslav Klaić, Svezak drugi: dio drugi. Treće doba: Vladanje kraljeva iz raznih porodica (1301-1526). Druga knjiga: Od gubitka Dalmacije do Matije Korvina (1409-1457) (archive.org)
* Vladimir Ćorović, Historija Bosne
* Grupa autora, Istorija Crne Gore